ออกแรงดัน อี-เพย์เมนต์ กระตุ้นศก.
อี-เพย์เมนต์หนุนตลาดชำระเงินออนไลน์มีโอกาสเติบโตสูง  ทุกฝ่ายเร่งขจัดอุปสรรค
31 ก.ค. 2559

โพสต์ทูเดย์ - อี-เพย์เมนต์หนุนตลาดชำระเงินออนไลน์มีโอกาสเติบโตสูง  ทุกฝ่ายเร่งขจัดอุปสรรค
นายปุณณมาศ วิจิตรกุลวงศา ประธานบริหาร บริษัท แอสเซนด์ กรุ๊ป ดำเนินธุรกิจทางด้านอี-คอมเมิร์ซ และการปล่อยกู้ทางด้านดิจิทัลอีเพย์เมนต์ กล่าวในงานสัมมนาโพสต์ ฟอรั่ม เรื่อง E-Payment ขับเคลื่อนเศรษฐกิจไทย เมื่อวันที่ 29 ก.ค.ที่ผ่านมา ว่าปัจจุบันคนไทยมีการใช้จ่ายผ่านอี-คอมเมิร์ซเพียง 23% ส่วนใหญ่เป็นการช็อปปิ้งสินค้า แต่ชำระออนไลน์หรือก่อนรับสินค้าจริงเพียง 2% ซึ่งถือว่าค่อนข้างน้อยมาก แตกต่างจากเกาหลีใต้ที่มีการใช้จ่ายผ่านอี-คอมเมิร์ซเต็มรูปแบบ 18% จีนสูงถึง 15% สำหรับประเทศไทยนั้นมีโอกาสเติบโตสูง
“การชำระเงินยังเป็นรูปแบบออฟไลน์เยอะมาก คนส่วนใหญ่ไม่กล้าจ่ายก่อนหากยังไม่เห็นสินค้า ต่างจากในสหรัฐที่ชำระเงินในทันทีสูงถึง 90% จึงทำให้มีการจัดเก็บภาษีได้อย่างเต็มเม็ดเต็มหน่วยมากขึ้น” นายปุณณมาศ กล่าว 
ทั้งนี้ ปัญหาใหญ่ คือ การขนส่งสินค้ามีต้นทุนสูงกว่าประเทศที่พัฒนาแล้ว 5-10% ประเทศเหล่านั้นมีต้นทุน 2-3%  
นางฤชุกร สิริโยธิน ผู้ช่วยผู้ว่าการธนาคารแห่งประเทศไทย (ธปท.) กล่าวว่า ยุทธศาสตร์อี-เพย์เมนต์แห่งชาติ ธปท. มี 3 บทบาทที่สำคัญ คือ 1.การกำหนดนโยบาย 2.การกำกับดูแล ควบคุมกฎกติกา และ 3.บทบาทในฐานะผู้ให้บริการตัวกลางการเคลียริ่ง ระบบชำระเงิน ซึ่งอยู่ระหว่างการจัดทำร่างกฎหมายเกี่ยวกับระบบการชำระเงินให้เป็นฉบับเดียวกันเพื่อลดความซ้ำซ้อน รวมถึงดูแลเรื่องความเสี่ยงและเสถียรภาพระบบการเงินด้วย
นายปริญญา หอมเอนก อุปนายกสมาคมความมั่นคงความปลอดภัยระบบสารสนเทศ กล่าวว่า   อี-เพย์เมนต์จำเป็นต้องผสานความร่วมมือจากหลายภาคส่วน